和馬秀才
作者：徐積
朝代：宋

paragraphs: 君看淮上翁雖老，胸中意氣從來好。
白日吟到夜，夜後吟到曉。
門前是雙柳，樹上無棲鳥。
西邊是人家，人家兒夜啼。
四更五更後，往往催鳴鷄。
東邊是空庭，空庭清風多。
吟聲上河漢，河漢生銀波。
移聲入明月，桂樹無停柯。
蟾蜍不得睡，狡兔將奈何。
清風却下來，直入淮之水。
不知淮東西，波浪如何止。
清風清風不復住，復住射陽湖上路。
寧知烈士怨曹袁，義鬼哀哀冤來訴。
此聲未可□臧洪，不須更往吳江去。
吳江心中有冤血，寃聲吼兮寃氣結。
奈何乎湘江亦有獨醒夫，醒時何故沈其軀。
當時魚腹今在無，此聲莫過洞庭湖。